La Llei 16/1990, de 13 de juliol, sobre el règim especial dera Val d'Aran, estableix en l'article 20.3 que la Generalitat de Catalunya ha de cedir al Consell General d'Aran competències i serveis sobre diverses matèries, entre les quals hi ha la relativa al medi ambient.
Mitjançant el Decret 365/2000, de 7 de novembre, i el Decret 368/2001, de 18 de desembre, han estat transferides al Consell General d'Aran determinades competències en matèria de medi ambient.
El Ple de la Comissió de Govern Generalitat-Consell General d'Aran, en data 4 de novembre de 2004, ha adoptat un acord sobre el traspàs de competències en matèria de medi ambient, de conformitat amb el procediment que preveu el Decret 275/1991, d'11 de desembre, pel qual es despleguen la composició, l'organització i el funcionament de la Comissió esmentada, modificat pel Decret 70/2000, de 8 de febrer.
A proposta del conseller de Governació i Administracions Públiques i del conseller de Medi Ambient i Habitatge, i d'acord amb el Govern,
Aprovar l'acord de transferència de competències de la Generalitat de Catalunya al Consell General d'Aran en matèria de medi ambient, adoptat pel Ple de la Comissió Govern de la Generalitat-Consell General d'Aran, en la sessió de 8 de març de 2005, que figura a l'annex d'aquest Decret.
Disposicions finals.1 Es faculta el conseller Medi Ambient i Habitatge per al desplegament i l'execució d'aquest Decret..2 Aquest Decret entra en vigor l'endemà de la seva publicació al DOGC.
Acord de la Comissió Govern de la Generalitat-Consell General d'Aran, de 8 de març de 2005, de transferència de competències de la Generalitat de Catalunya al Consell General d'Aran en matèria de medi ambient.1 Competències objecte de traspàs
Es traspassen al Consell General d'Aran l'exercici dins el seu àmbit territorial de les funcions següents:
a) En matèria d'avaluació d'impacte ambiental.
Corresponen al Consell General d'Aran les funcions d'òrgan ambiental en relació amb els projectes en què tingui la competència substantiva per a la seva aprovació o autorització i que hagin de sotmetre's a avaluació d'impacte ambiental.
b) En matèria de gestió i recuperació del medi natural.
Correspon al Consell General d'Aran la realització d'accions de recuperació de zones obertes (prats naturals) amb la finalitat de mantenir aquests espais de gran diversitat biològica i de recuperar zones amb presència d'hàbitats d'interès comunitari.
La programació, el seguiment i la valoració d'aquestes actuacions es portarà a terme a través de la comissió de seguiment descrita a l'apartat 4 d'aquest acord..2 Mitjans econòmics
Per al finançament de les competències traspassades, es transfereix al Consell General d'Aran una dotació econòmica de 108.000 euros per a l'exercici econòmic del 2005.
Per als anys següents, l'import es calcularà i es transferirà d'acord amb el que estableix la clàusula segona de l'Acord signat entre el Departament d'Economia i Finances i el Consell General d'Aran en data 13 de novembre de 2002..3 Informació
El Consell General d'Aran facilitarà al Departament de Medi Ambient i Habitatge la informació necessària respecte a l'exercici de les competències traspassades per tal que es pugui donar compliment a les obligacions que deriven de la normativa comunitària..4 Comissió de seguiment
La comissió de seguiment, creada per l'article 8 del Decret 365/2000, de 7 de novembre, vetllarà per l'aplicació de les transferències previstes en aquest acord.